ALT พุ่ง 4% หลังจ่อปิดดีลคดีกับ กสท. ปีนี้ จ่อรับทรัพย์กว่า 400 ลบ.
ALT พุ่ง 4% หลังจ่อปิดดีลคดีกับกสท.ปีนี้ พร้อมรับทรัพย์กว่า 400 ลบ. ล่าสุด ณ เวลา 16.03น. ราคาอยู่ที่ 8.85 บาท บวก 0.35 บาท หรือ 4.12% สูงสุดที่ 9.00 บาท ต่ำสุดที่ 8.40 บาท มูลค่าซื้อขายที่ 361.31 ล้านบาท
14 ธ.ค. 2559

ผู้สื่อข่าวรายงานว่า ราคาหุ้นบริษัท เอแอลที เทเลคอม จำกัด (มหาชน) หรือ ALT ณ เวลา 16.03 น. ราคาอยู่ที่ 8.85บาท บวก 0.35 บาท หรือ 4.12% สูงสุดที่ 9.00 บาท ต่ำสุดที่ 8.40 บาท มูลค่าซื้อขายที่ 361.31 ล้านบาท ขณะที่ดัชนีตลาดหุ้นไทยโดยรวมลบ 0.65%  

 
โดยสาเหตุที่ราคาหุ้น ALT ปรับตัวขึ้นแรง คาดว่ามาจากกรณีที่ศาลปกครองกลางมีคำพิพากษาให้ บริษัท กสท โทรคมนาคม จำกัด (มหาชน) หรือ กสท. (CAT) จะต้องชดเชยค่าเสียหายให้ ALT หลังบริษัทได้ยื่นฟ้องร้อง กสท. เรื่องผิดสัญญาใช้บริการโครงข่ายเคเบิลใยแก้วนำแสง และอุปกรณ์ประกอบ Fiber to the Factory (FTTX) ภายในเขตพื้นที่นิคมอุตสาหกรรมแห่งหนึ่ง
ซึ่งขณะนี้ทาง ALT กับ กสท. อยู่ระหว่างการพิจารณาหาข้อตกลงที่จะชำระค่าเสียหาย โดยคาดว่าจะตกลงได้ภายในปี 2559 และทาง กสท. มีความต้องการที่จะเช่าโครงข่ายของ ALT เพิ่มเติม พร้อมกับชำระค่าเสียหายดังกล่าว ตามที่ศาลปกครองได้มีคำพิพากษาไว้ ขณะที่แหล่งข่าวจากวงการสื่อสารคาดว่า ALT มีโอกาสที่จะได้รับวงเงินค่าชดเชย และค่าเช่าโครงข่ายเป็นมูลค่ามากกว่า 400 ล้านบาท
อย่างไรก็ตาม หากทั้งสองบริษัทไม่สามารถตกลงกันได้ อาจต้องปล่อยให้เป็นไปตามขั้นตอนของกฎหมาย โดยขณะนี้ทาง กสท. ได้ยื่นอุทธรณ์ต่อศาลปกครองสูงสุดแล้ว หลังศาลปกครองกลางพิจารณาให้ชดใช้ค่าเสียหายให้ ALT